ഹര്ത്താല് പൂര്ണം, ജനം വീട്ടിലിരുന്നു പത്തനംതിട്ട: കര്ഷകസമരത്തിന് ഐക്യദാര്ഢ്യം പ്രഖ്യാപിച്ച് തൊഴിലാളി സംഘടനകള് ഇന്നലെ നടത്തിയ ഹര്ത്താലില് ജില്ല നിശ്ചലമായി. അവശ്യകാര്യങ്ങള്ക്കുള്ള സ്വകാര്യ വാഹനങ്ങള് റോഡിലിറങ്ങിയതൊഴിച്ചാല് വാഹന ഗതാഗതം പൂര്ണമായി സ്തംഭിച്ചു. ഇടത്, വലത് മുന്നണികളോട് ആഭിമുഖ്യമുള്ള സര്ക്കാര് ജീവനക്കാരുടെ സംഘടനകള് പണിമുടക്കിയതിനാല് ഒാഫീസുകളില് ജീവനക്കാര് ഇല്ലായിരുന്നു. കളക്ടറേറ്റില് ജില്ലാ കളക്ടര് ദിവ്യ എസ്.അയ്യര്, എ.ഡി.എം അലക്സ് പി.തോമസ്, അസി.കളക്ടറുടെ കോണ്ഫിഡന്ഷ്യല് അസിസ്റ്റന്റ് അഷറഫ് എന്നിവരെക്കൂടാതെ റവന്യുവകുപ്പില് എന്.ജി.ഒ സംഘ് സംസ്ഥാന ജോ.സെക്രട്ടറി എസ്.രാജേഷ് മാത്രമാണ് ഹാജരായത്. കളക്ടറേറ്റില് 123 റവന്യു ജീവനക്കാരുണ്ട്. കാേഴഞ്ചേരി താലൂക്ക് ഒാഫീസില് 60 ജീവനക്കാരില് 5പേര് ഹാജരായി. തിരുവല്ലയില് 57ല് രണ്ടും മല്ലപ്പള്ളിയില് 42ല് ഒന്നും റാന്നിയില് 48ല് നാലും കോന്നിയില് 57ല് ഒന്നും അടൂരില് 66ല് രണ്ടും ജീവനക്കാരാണ് ജോലിക്കെത്തിയത്. കെ.എസ്.ആര്.ടി.സിയിലെ ബി.എം.എസ് ഒഴികെയുളള സംഘടനകള് പണിമുടക്കിലായിരുന്നു. വൈകിട്ട് ആറ് വരെ സര്വീസുകള് നടത്തില്ലെന്ന് അധികൃതര് അറിയിച്ചിരുന്നു. സുല്ത്താന്ബത്തേരിയില് നിന്നും കാഞ്ഞങ്ങാട് നിന്നും സൂപ്പര് ഫാസ്റ്റ് ബസുകള് ഇന്നലെ പുലര്ച്ചെ ആറിന് മുന്പ് പത്തനംതിട്ടയിലെത്തി. വൈകിട്ട് നാലരയ്ക്ക് പുറപ്പെടേണ്ട ബത്തേരി ബസ് അര മണിക്കൂര് വൈകിയാണ് തിരികെപ്പോയത്. കാഞ്ഞങ്ങാട് ബസ് വൈകിട്ട് 6.15ന് പുറപ്പെട്ടു. സ്വകാര്യ ബസുകള് സര്വീസ് നടത്തിയില്ല. ഹാേട്ടലുകള് ഉള്പ്പെടെയുള്ള കടകള് തുറന്നില്ല.